khistorydata/jeongjo-sjw-relations huggingface dataset:
정조 9년
李謙煥。以兵曹言啓曰。今日武臣賓廳武經講書時。訓鍊院副正趙雲履。孫武子第三卷不通。守門將陳景文。三略不通。竝依法典。推考警責。何如。傳曰。允。
정조 9년
趙興鎭。以義禁府言啓曰。李民秀。杖一百收贖。告身盡行追奪放送。照律草記。批旨內。以公罪勘放事。命下矣。李民秀。以公罪。杖一百收贖之意。敢啓。傳曰。知道。
정조 9년
趙興鎭。以義禁府言啓曰。洪忠前水使趙心泰。拿問處之事傳旨啓下矣。趙心泰時在任所云。依例發遣府都事。交龜後拿來。何如。傳曰。允。
정조 9년
正言趙雲紀啓曰。臣本以庸陋。倖竊科第。淸朝耳目之任。初不近似。而通籍未幾。遽叨淸顯。除旨纔下。庚牌屢臨。臣怵畏義分。叩謝是急。而俄於隨牌之路。陳章儒生等。謂以不下馬。至有推捉臺隷之擧。館儒聚坐之處。必爲下馬。旣無法式。而又況臺臣之承牌者乎。噫。彼不識事面。雖不欲深責。臣之受侮則大矣。顧何可一刻晏然於臺次乎。請命遞斥臣職。答曰。勿辭。亦勿退待。
정조 9년
應敎李敬一。持平白師謹。校理李錫夏。副校理李鼎運。正言趙雲紀。修撰安䇿。副修撰成種仁啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。快正王法。答三司曰。不允。
정조 9년
持平白師謹。正言趙雲紀啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請物故罪人衡。亟命王府。施以孥戮之典。請梟示罪人烱采。亟命王府。夬施孥戮之典。請正刑罪人福榮。亟令王府。快施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 9년
持平白師謹啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪知島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。請亟寢李魯春。島配之命。仍令王府。還囚南間。設鞫期於得情。請尹得孚。設鞫得情。請金斗默抄選之望。亟施刊改之典。新除授掌令申禹相。時在京畿交河地。請斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
正言趙雲紀啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。設鞫得情。請李光殷。設鞫嚴問。期於得情。施以當律。請渭原郡定配罪人烱魯。亟寢發配之命。仍令王府。設鞫得情。夬正王法。答院曰。不允。第十四件事。第十五件事。亟停勿煩。
정조 9년
館學儒生進士金好淳李英實。生員金鍾和魚用恒。進士黃勉繪兪文煥。生員李羲淵。進士李輪祥朴南秀。生員金羲淳等疏曰。伏以。臣等日昨捲堂。三陳所懷。而伏承批旨。乃以士氣士習。開釋勤摯。辭敎鄭重。臣等猥越臣懼。不敢不奉承。而處分尙靳允兪。義理終未獲伸。臣等悚惶抑鬱。不可不一暴愚衷。故首陳前日已治之疏。尾附所懷未盡之語。伏惟聖明。試垂察焉。第伏念。臣等忝居首善之地。粗誦春秋之義。而洪惟我孝宗大王。於先正臣文正公宋時烈。契合昭瀜於魚水。訏謨密勿於薪瞻。以忍痛含冤迫不得已。爲當日八字符。而嗚呼。龍髥莫攀於鼎湖。貂裘未拂於燕薊。則慷慨志士之淚。其將不軋於千秋之下矣。肆昔先正臣文純公權尙夏。贊我肅宗大王。紹述寧考志事。而瞻彼一區華陽。寓此萬折必東之義。創建兩皇帝爼豆之所。噫嘻。神州陸沈。腥羶滿目。而大明日月。獨炳於一片之地。則斯義也。可以建天地質鬼神。而永有辭於天下後世者也。於休我主上殿下。於嗣服之初。欽崇皇廟與本院者。靡不用極。特揭華額。宸翰煌煌。則是所謂前聖後聖其揆一也。環東土八域含生。賴此而知有君君臣臣之倫。則雖耘夫竈婢。皆知皇廟之可敬可尊。而噫彼鄭昌順李得臣輩。抑獨何心。弁髦天地間第一義理。區區以僧丁之發牌私役。深査嚴覈。往復和應。甚至於捉囚皇廟之有司。沮戱皇廟之事功哉。自以爲按察一道。深軫僧民之弊。則各自嚴飭其各邑各寺。使之勿往赴役足矣。而州牒起鬧。而欲事搆捏。則乃有無事擅調之語。縣宰防報。而轉加威怒。則至發標信合驗之辭。虛張爲說。勒加罪案。驅人於罔測之科。必如是而後。其將快於心耶。彼得臣。乃於査狀中。以別關申飭斯速營繕等說。欲爲藉口彌縫之資。而旣囚董役之人云。飭董役之事者。其果成說乎。雖欲以是爲苟免侮慢之罪。而捉囚有司。則自歸於沮戱之科矣。思之及此。寧不痛惋。嗚呼。龍蛇之歲。島夷猖獗。而神宗皇帝。動天下之兵。活我左海生靈。則凡我東翹肖跂息。罔不被其澤矣。其在崇報之道。雖動一國之民。繦至輻輳於皇廟之役。未爲不可。而彼錦嶺兩伯。以本道他道。謂之有關不關。而切切然辨別其遠近。屑屑然究覈其多寡。其不思大義。庸碌瑣屑。不足深責於渠輩。而必欲以此而搆捏。以此而沮戱者。其心所在。吁可知矣。噫。學宮典僕。一隷之賤也。然而所重在焉。故未汰之前。固不得笞罰。況此廟任。卽士林也。雖以可殺不可辱之義言之。猶不可發差拘囚。又況任名未遞之前。焉敢極意僇辱。若是其無憚哉。彼兩有司。雖瘐死獄中。固無足惜。而顧其人則士子也。顧其名則廟任也。其冠章甫服靑衿。與臣等無間矣。彼旣惨見蔑辱。則是臣等之羞也。臣等之辱也。臣等初聞此報。不勝齊憤。相率捲堂。書納所懷矣。乃有査問草記之命。而彼得臣輩。滿紙張皇。莫逃於淵鑑之下。聖敎截嚴。恩諭諄複。其所以昭晢冤枉。無復餘憾。而乃於得臣輩必欲戕殺之儒生。特施以泮中薄警。臣等聚首莊誦。且惶且感。不覺淸血之被面也。惟彼洪景圭。以太學掌議。初旣稱以圖遞。不答簡通。及承聖敎。入泮施罰。而以不有國法私發僧軍爲目。雖因齋儒之爭執。改發爲役。而不有國法四字。堅執不撓。皇廟之役。勿侵僧徒。元無朝令設禁。則彼必以此四字爲題者。抑何意思。果使廟任輩。不有國法。私發僧軍。則旣犯罔赦之罪矣。豈止薄警而已哉。殿下特念所重有在。快晰擅發之誣。而渠敢一切反之。恣意下語。其旨意之陰險。與昌順得臣輩搆捏之語。自不免其爛漫同歸矣。是豈遵奉我聖上昭晰之意哉。臣等竊以爲殿下。於李得臣。以渠査渠只下問備者。實出於大聖人包容之意。而今此得臣辭疏。又若是悖妄而狠毒。尤豈不駭痛哉。臣等所懷。始也臚列。不免疎漏。終焉猝遽。祗陳情勢。而多士齊憤。不能遂已。復此條陳而極言之。噫。皇廟事體。何等尊嚴。何等重大。而渠疏中。無一言攙及而引咎。則其不滿之意。昭不可掩。而爲皇廟重創。則謂之擾民。爲皇廟董役。則謂之蔑法。至若聖旨中以私役爲敎者。渠必以擅發勘斷。聖旨中以施罰示警者。渠必以嚴繩爲說。節節相反。言言異致。其言有若力排士論。而其意竊欲角勝君父。此不但爲皇廟之罪人。抑亦爲殿下之罪人也。明矣。在昔皇壇收議。有獨不肯獻議者。則其心法之有自來久矣。而前有請毁已建之廟者。今有敢沮重修之役者。若此不已。則其末流之弊。將不知至於何境。而竊恐天理斁塞。人彛滅絶。一部春秋之義。因昌順得臣輩壞了無餘。此臣等所以扼腕痛盡。久而未已者也。嗚呼。義理不可任其晦塞。是非不可得以兩存。況復事關皇廟。不可無懲癉之擧。而罰及搢紳。旣有朝家之禁令。名在仕籍。莫施腎關之付削。玆敢相率齊籲於紸纊之下。伏願聖明。痛察此輩縱恣無嚴之狀。明施好惡。嚴加處分。以爲闡義理扶世道之地。千萬幸甚。答曰。省疏具悉。處分自有斟量。爾等退修學業。
정조 9년
京畿洪忠道儒生進士李宇炯。生員鄭錫休。幼學李志儉李範洙鄭雲秀鄭悏李志泰韓翼商。生員李明昇等疏曰。伏以。臣等聞有國爲治之道。莫先於褒忠奬直。聖王勵世之規。莫急於闡幽恤冤。今有幽冤而未蒙愍恤之恩。忠直而尙靳褒尙之典。則何以示百代之勸勉。亦何以樹一世之風聲也哉。臣等請陳古直臣金䃴殉忠抱冤之狀。一聞之紸纊之聽。以俟褒恤之命焉。在昔己卯袞貞煽禍之日。故文簡公臣金世弼。以先正臣趙光祖道義之交。有直言伸救。遂謫居鄕里。以沒其身。金䃴。乃世弼之子也。內服家庭之訓。而濡染有素。外負士林之望。而剛直自許。及其登科立朝。由弘文著作。進爲天曹郞。則言論風采。蔚然爲一時之標準。時當乙巳禍作之初。䃴。以持平。同參於中學之會。尹元衡誘脅諫長金光準。欲論罪尹任等諸人。䃴於衆中。奮然而作曰。此事非特爲尹任發也。忠賢魚肉。基於此矣。己卯之禍。言之痛心。奈何今之君子。又踵袞貞所爲乎。白仁傑柳希春金鸞祥鄭希登諸人。亦聲色俱勵。光準懇乞終日。竟不從而罷。翌日忠順堂會議。禍色益急。而䃴又抗疏極言。遂被重刑。竄安東。及丁未鄭彦慤壁書之上聞。又移配三水。纔到配所。竟賜死。妻子爲奴。噫。從古忠賢之爲奸壬所構誣被禍者何限。而若䃴之冤酷。殆有甚焉。始金吾郞之至䃴。請沐浴更衣而出。望闕四拜。從容取盡。於此亦可見其臨死生。不易所守之操矣。逮夫宣廟朝。先正臣文成公李珥。陳章伸辨。始下復官之命。天道好回。白日之光復照。幽冤快伸。丹書之誣昭洗。至肅廟乙丑。故相臣南九萬爲之建白以爲直臣。不可使無後。特命以其兄故承旨臣子重慶爲嗣。以奉其祀。又故相臣趙相愚。跋其謫中抵其兄告訣之詩。竝述其行。以作懲信之資。百世之後。公議可見。死者有知。亦必無憾於九地之下矣。第伊時被禍諸臣。皆因筵臣先後陳白。或施贈職之恩。或蒙節惠之榮。而獨䃴。以八諫臣之首。所樹立如彼卓卓。而遺裔單弱。無由上聞。朝廷之上。又無能爲之建白者。迄未蒙一視之恩。夫當日之抗直殉忠非要身後之譽。後來之贈秩賜謚。無關旣死之人。而其爲扶持世敎。激勵頹俗。則亦未必不資於是矣。伏惟我殿下。自臨御以來。顯忠遂良之道。闡幽伸枉之典。有請必施。無願不從。風動一世。鼓舞群聽。況今乙巳重回之年。倍切志士曠世之感。誠以此時。特垂褒尙之典。以慰士林之望。則眞所謂以時則可。於禮亦宜。豈不增光於聖德。而有辭於後世哉。臣等俱以草野之賤。雖無知識。居近先賢桑梓之地。夙慕先賢忠直之操。今當尙節之會。苟無陳請之擧。則是負殿下生成之恩。愧先賢激揚之風。玆敢裹足上來。齊聲仰籲於九閽之下。伏乞聖明。特命有司。一依他死事臣之例。亟擧爵諡之典。以光斯文。以幸世道。不勝萬幸。答曰。省疏具悉。所請。許令攸司稟處。
정조 9년
乙巳七月十三日辰時。上御誠正閣。左承旨入侍時。行左承旨李秉模。假注書李德鉉。記注官承膺祚。記事官金鳳顯。以次進伏訖。上命書榻敎曰。監印郞廳入侍。又命書榻敎曰。提調入侍。賤臣承命出。與提調趙時俊。監印郞廳李家煥申大年偕入進伏。上謂家煥曰。今則更無問議事乎。家煥曰。刑典。守令營將若投印。則有論以棄城律之敎。棄城律卽一律。似爲太重。未知何以爲之矣。上命入其時日記。使時俊考閱其時傳敎。讀奏訖。上曰。此不過其一時之敎。豈無隨時闊狹之道耶。宋太祖歎後世法網之密。此固宋太祖之爲宋太祖。而宋室三百年基業。亦由於此矣。詳閱各典。如有法律之過重者。趁卽告知變通。可也。命書傳敎曰。情勢固無異同。虛縻可悶。閣務因此相妨。大司憲吳載純許遞。上曰。玉堂前望單子入之。待下批牌招。出榻敎命退。諸臣以次退出。
정조 9년
乙巳七月十三日未時。上御重熙堂。左副承旨入侍時。左副承旨趙興鎭。假注書李德鉉。記注官承膺祚。記事官金鳳顯。以次進伏訖。上曰。注書出去。吏批政事望筒。催促捧入。可也。賤臣承命出。持入進伏訖。命退。承史以次退出。
정조 9년
尹承烈啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
尹承烈啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于柳焵曰。紬綿米錢。依昨年例。送于淸衍郡主房。
정조 9년
李謙煥。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
以刑曹判書徐浩修牌不進推考傳旨。傳于柳焵曰。飭敎之下。豈敢若是。況近無可言之情勢乎。從重推考。更卽牌招。申飭行公。
정조 9년
傳于趙興鎭曰。除拜已久。尙不出肅。事體未安。刑曹判書徐浩修推考。牌招申飭行公。
정조 9년
李謙煥啓曰。備局有司堂上金華鎭徐有隣趙時俊。依下敎來待矣。傳曰。入侍。
정조 9년
傳于李謙煥曰。備局有司堂上入侍。
정조 9년
以刑曹判書徐浩修再牌不進推考傳旨。傳于李謙煥曰。又此違牌。此何事體。更卽牌招。斯速膺召。
정조 9년
傳于金尙集曰。玉堂孟至大批答。伊時筵中已書下。當不頒布。當該承旨遞差。
정조 9년
以副應敎李泰永。修撰李翼晉牌不進罷職傳旨。傳于李謙煥曰。只推。
정조 9년
傳于李謙煥曰。召對爲之。
정조 9년
柳焵。以成均館同知館事言啓曰。今日朝食堂居齋儒生等。有捲堂之擧。而行大司成臣申大升。受由在外。知館事臣吳載純。內閣仕進云。故臣馳詣泮宮。招致諸生。問其捲堂之由。則諸生等。書進所懷以爲。伏以。臣等卽伏見正言趙雲紀引避啓辭。則以臣等封章伏閤成班時辟除事。謂以旣無法式不識事面不欲深責等語。多般侵斥。蓋館學伏閤時辟除。自是流來古規。而非爲儒生自尊之地。四學靑衿錄櫃。列置疏班。滿朝縉紳之祖先名字。皆在櫃中。故大臣以下。莫不避馬者。不但出於敬疏廳而已。若夫奉牌之人。則初未嘗辟之。故臣等伏閤時。自臺憲以至巡將監軍。不但不辟。亦皆起立而致敬矣。末有一朝士。着笠袍馳馬直前。館隷依例。往執其帶隷之際。始聞其爲承牌臺諫。而雖是笠袍。旣云承牌。故初不捉來。使之置之。其時事實。不過如斯。疏班辟除。旣是古規。而不見牌而辟之。聞其言而止之。則是果謂不識事面。而承牌臺諫。不着公服。不奉召牌者。獨可謂識事面乎。噫。彼臺臣。非不知此。而必欲生事。侵辱疏儒在臣等誠不滿一哂。而名爲儒生。旣遭臺言。則何敢晏然入堂乎云云。臣以聖廟捲堂。事體極爲未安。斯速還入之意。縷縷開諭。諸生等終不回聽。何以爲之。敢啓。傳曰。昨見正言趙雲紀避辭。意謂雲紀則公服造公。命牌導前。而諸生等。未諳格例。執置呵隷云矣。觀此捲堂所懷臺臣事。可謂極乖。當時帶臺職者。無得便服出入。自是不易之常規。況詣闕之時乎。又況承牌之行乎。然於避啓之辭。專諱本事。乃反譏詆諸生。擾聒場中。添一葛藤。於是乎有冒越法禁之失。有惹起事端之跡。以今靜鎭之道。不可不明示好惡。以謝諸生方生之氣。當該臺臣。特施譴削之典。且以捲堂事言之。輒從士氣邊歸重。前後處分。曲爲多士地。多士亦當體悉。大抵聖廟空堂。事體何等至重。而敎旬之內。五次捲堂。微事輾轉。至於推上。此已太涉支蔓矣。至於今日事。臺臣雖有所失。云是承召之行。則諸生。何不以公服人待之。且其所懷中拈出靑衿錄三字。語及縉紳之祖先。不料首善之地。有此乖激之習。此而不卽矯其非。則甚非導正之義。以此意。卿其曉諭諸生後。他儒生卽爲勸入。仍設食堂後。草記。可也。
정조 9년
柳焵。以戶曹言啓曰。內需司牒呈內內帑庫手本。平安道寧邊順川量外漏結二千五百結望呈折受事。據判下內。量外田土之請得。決知其難從。以此判付。轉報戶曹。卽令行會該道道臣。雖屬京司。果不爲弊與否。使之具由狀聞。土地指告人。先自京司。覈出重繩。政合端本之政。戶曹判堂知悉。捉致指告人等。親執嚴覈。必有許多奸情。待究得仍卽移付刑曹後。枚擧事狀。自戶曹草記事。命下矣。臣謹依判下內辭意。卽爲關飭於該道道臣。使之各別詳査。具由狀聞。土地陳告人。査問於內帑庫書員黃德諄。則以爲。因京居徐禎遇之言。果爲手本云。而所謂禎遇。前已下往平安道。時未還來云。故發關捉來嚴査委折。則徐禎遇所供內以爲。昨年冬。以肅川寧邊順川量外漏結加火田事。陳告于戶曹。受公事下去之際。黃德諄來問其委折。故寧邊順川漏結結數。只爲酬酢而已。元無陳告於內帑庫云。內帑庫書員黃德諄。則所供內以爲。自前與徐禎遇相親之間。聞其受戶曹關文。下往平安道。詳問寧邊順川漏結結數於徐禎遇而謄置矣。今年正月。果爲手本。而當初得聞。由於徐禎遇之言云。屢次嚴問。一辭納供。終始抵賴。情狀固已痛駭。而昨年禎遇。呈訴本曹。旣受關文。又爲言告內庫。必欲售圖賞之計者。尤極奸惡。徐禎遇等昨年陳告本曹者五人。竝移付刑曹。使之更如嚴覈。照律重繩之意。敢啓。傳曰。毋論內庫與戶曹。不當陳告處陳告。其罪固無間然。其中自初陳告人。今旣査得。待該道査報上來。令該曹懲治。大抵袪其太甚足矣。其餘干連人等。治罪放送事。分付。雖以奸細之徒。無隙則不可乘。此後先自本曹惕念。毋或如前曲循。可也。
정조 9년
李謙煥。以備邊司言啓曰。臣等以長津設邑。長坡設倉便否事。依下敎就議于時原任大臣。則左議政洪樂性。領府事金尙喆。病不得收議。領敦寧鄭存謙。以爲。設邑事巨。貴在愼始。雖以茂山之土沃民聚。先置邊將。審其利害。察其便否。積有年所。灼見其大有效而必可行。然後始乃設邑。不但爲創設糜費之難辦也。長津。今纔變通。設鎭屬耳。未見成效。不宜遽議其設邑。惟當審愼而處之。長坡。地旣荒絶。戶亦零星。前頭民戶之加聚奠居。有難遙度。倉廒設置。只增弊端。依前置之。恐似爲宜云。判府事徐命善。以爲。臣於昨冬覆奏時。以長津則姑陞僉使。長坡則有難輕議之意。有所仰陳。到今別無他見云。判府事李徽之。以爲。臣衰病伏枕。精神恍惚。事在目下。猶難揣量。況千里關防。無以遙度强論。而大凡此等事。毋論設邑設防營。措置之初。多有難便之端。該鎭旣陞僉使。惟在於擇人。設邑與設防營之議。姑置之無妨。長坡設倉。地是邊境。事係創始。實難遽議。且新設鎭堡。恐不無許多弊端。置之。似好云。判府事李福源。以爲。長津民人之願邑不願鎭者。蓋因擇送之道。邊將不如守令也。且軍屬於鎭。民屬於邑。長津之距咸興絶遠。民之疾苦。官不得知也。今則旣陞別將。爲履歷僉使擇送之道。非前日比矣。軍與民皆屬僉使。亦無民邑隔遠之弊矣。變通纔一年。今又改易。則關防未必增重。事體或近煩屑。長坡設堡便否。雖難遙度。而設倉則似有益無害。嘗聞議者之言。北關土廣而民稀。豐年則用穀如土。不知儲蓄。一遇歉荒。專仰南穀。若於沿海及深峽。多置倉舍。或五六間。或十餘間。如古社倉之制。豐年質穀儲峙。不必使官吏掌之。只使社任里任輩。典守糶糴。則旣除穀賤之患。且爲水旱之備。亦可無設置煩擾之弊云。今此長坡。雖不設堡。設倉之議。恐在當許云。判府事金熤。以爲。長津之幾百里幅圓。累千戶民居。爲關防要害之地。則設置官長。統轄而鎭撫之。計之得者。無容更議。而今已陞爲重鎭。建置僉使。畀之以鎭撫之責。又何必置鎭未幾。改以設邑。不究實效之有無。徒取稱號之高下耶。惟是民情之願邑不願鎭。儘如道帥臣狀啓中所陳。則關防設施之道。當以順民情爲務。而鎭卒土兵之稱。人皆賤之。不得與平民等矣。願爲邑民而不願爲鎭民者。亦民情之固也。民情所不願。有不可不念。設邑。雖有煩費之弊。姑且依民情施行。似或便宜。長坡設倉之議。實爲邊氓湊集之地。則殆若古人募民實邊之意。而卽今新接之民。不過五六戶云。此所謂朝聚暮散。無恒其居者也。勿侵戶役。不徵田稅帥臣之言得矣。而先設庫舍。以待捧糴。恐涉太早計云矣。長津民人之願邑不願鎭者。道帥臣論列。備盡無餘。而統以言之。不過曰。厭避土兵之名而已。而土地人民。旣已竝付倉廒。獄訟亦令主張。規模凡百。無異邑治。有監任焉。有將校焉。有吏卒焉。自可以隨其地處分以授之。則一鎭民人之擧皆厭避於土兵云云。恐未知其必然。且開荒之地。始置鎭次設邑。在本道。亦有茂山之例。槪緣邑治之設。事面稍大。糜費不少。故先之以鎭。明知其便當。然後設邑故也。今於長津。宜無異同。依前以邊地僉使。另擇下送。待其蔚有成效。設爲邑治。恐合事宜。長坡事。所居民戶。不過五六。設鎭非所可論。設倉亦涉張大。姑令依帥臣所請。勿侵役。勿定稅。仍以附近倉穀。給糧給種。以爲奠居成聚之方。而待其地闢民多。或設倉或設堡。誠爲穩當。而非但事關更張。諸大臣之議。又如是參差。臣等不敢擅便。上裁。何如。傳曰。長津設邑事。卿等之議。儘有意見。民情雖曰。不願設鎭。願設邑治。設鎭未過周歲。又令設邑。甚非朝家經遠謀始之體。更觀前頭。陞作邑治。如茂山已例固好。而聞其地方。殆至數百里。民戶不下累千戶。關防也。土地也。人民也。視三甲反有勝焉。是有邊將之名。兼守令之責。軍田籍三政。一委該鎭。使之專意主管。亦似得宜。係是新創之地。卽係民所不願之事。自該鎭。苟能從長方便。則以公以私。成效必多裨益。以此意。行會道帥臣處。使之依此擧行。擧行形止。倂與措置事目。須卽條列狀聞。長坡設倉事。卿等言亦甚便當。依草記施行。可也。
정조 9년
乙巳七月十四日辰時。上御誠正閣。吏房承旨入侍時。行都承旨金尙集。記事官金孝建。記注官承膺祚。記事官金鳳顯。以次進伏訖。上曰。右承旨與校正諸臣入侍。出榻敎行右承旨尹承烈。校正諸臣徐龍輔洪仁浩成種仁李錫夏金啓洛洪義浩。以次進伏。上曰。日省錄。多有釐正之事。爾等同往藝文館。校正法例。可也。命尙集讀奏黃海道原春道殺獄覆啓文案訖。命書判付。仍命退。出諸臣以次退出。
정조 9년
乙巳七月十四日午時。上御重熙堂。推考房承旨入侍時。左副承旨趙興鎭。記事官金孝建。記注官承膺祚。記事官金鳳顯。以次進伏訖。上曰。炎威晩而愈劇。熱風吹而不雨。似或爲痒於穡事。而秋成以此晩遲云。可悶矣。興鎭曰。晩熱如此。於晩移禾穀。無害而有益云矣。上曰。紙契貢人。皆待令否。興鎭曰。連日待令於備邊司。而自査實之後。擧皆聳躍。以爲支保云矣。命退。承史以次退出。
정조 9년
乙巳七月十四日酉時。上御誠正閣。備局有司堂上入侍時。行工曹判書金華鎭。行副司直徐有隣。兵曹判書趙時俊。右副承旨柳焵。假注書李德鉉。記注官承膺祚。記事官金鳳顯。以次進伏訖。上命書傳敎曰。館學生疏批不賜允可。自有斟量者存焉。予所講明而尊慕之者。豈後於拜疏諸生。以今朝象也。世道也。果何等時也。籍令諸生。有十倍層激之擧。予則萬萬無頹波助瀾之理。況於最初捲堂批旨。已示好惡之涇渭。止此足矣。何必遞罷方伯邑守。然後方可以快於心乎。事到快處。易生病敗。惜乎諸生之慮未及此。至於錦伯擧措。非曰得宜。而一事二事。互相抉摘。使世道朝象。日就泮渙。諸生其可辭其責乎。今則已捲堂矣。已陳疏矣。事亦可謂妥帖。爲錦伯者。但當有改無勉。求所以解諭之方。更安敢以疏煩聒。至煩酬應。此後道臣不緊辭疏。政院傡勿捧入。仍命書成均館草記批答訖。上謂有隣曰。諸生拈出靑襟錄三字。以辱一朝之縉紳。豈有如許道理。有隣曰。誠如聖敎矣。上命召對入侍。賤臣承命出。與參贊官李謙煥。檢校直閣徐龍輔。侍讀官金啓洛。檢討官成種仁偕入進伏訖。上命讀心經。謙煥等讀奏訖。上命進文義。啓洛曰。義理之辨。先儒固已劈破無餘。而但理之一字。有兩般境界。今夫食色臭味之欲。是乃麁底。稍知自好者。亦能克去。而至若一念之頃。或涉於有所爲而爲。則是亦利也。而其端甚微。其幾極細。非理明義精。則易於放忽。故朱子於誠意章。以九分天理。一分人欲。論自欺關頭。伏願益懋聖學。每加猛省。使萬機之繁。一出於天理之正。是臣區區之望也。上曰。其言好矣。下番亦進文義。可也。種仁曰。寡欲無欲之分。論其地位。則無欲。爲十分盡頭。固非寡欲之比。而若其下工。則必自寡欲始。蓋先以寡之一字。勉勉不已。然後方可以至於無也。今欲徑造於無欲境界。則殆將空空蕩蕩。無着手處矣。伏想聖學緝熙。無容更勉。而第無若丹朱之戒。尙進於帝舜之庭。則寡欲二字。不害爲今日丹扆之箴也。伏願深留聖意焉。上曰。其言亦好矣。命書榻敎曰。惠慶宮進服香薷君子湯停止。香薷養胃湯。自今日一貼式煎入。仍命退。諸臣以次退出。
정조 9년
行都承旨金尙集坐。行左承旨未差。行右承旨尹承烈坐。左副承旨趙興鎭坐直。右副承旨柳焵坐。同副承旨李謙煥坐直。注書金孝建仕一員未差。假注書李德鉉仕直。事變假注書申驥顯仕。
정조 9년
趙興鎭啓曰。合辭方張之時。無端闕啓。事甚未安。持平白師謹。疏批已下。卽爲牌招。大司諫尹尙東。一體牌招。何如。傳曰。允。
정조 9년
有政。吏批。行判書鄭尙淳受由。參判李敬養進。參議黃昇源進。行都承旨金尙集進。以李致中爲大司憲。嚴思晩爲大司諫。李泰永爲執義。兪彦脩爲司諫。金東稷爲掌令。宋益中爲掌令。韓商新爲持平。洪樂淵爲獻納。鄭東愼權中憲爲正言。尹長烈爲副修撰。朴祐源爲大司成。檢閱李崑秀。養賢庫主簿金致泳。竝單付。
정조 9년
趙興鎭啓曰。合辭方張之時。無端闕啓。事甚未安。今日政。新除授臺諫。竝卽牌招。何如。傳曰。允。
정조 9년
傳于李謙煥曰。坐直承旨入侍。
정조 9년
傳于李謙煥曰。其時承旨。聞已遞職。遞差傳旨。以推考傳旨捧入。
정조 9년
趙興鎭啓曰。刑曹判書徐浩修。飭敎之下。謂有情勢。屢度催促。懸牌闕外。終不出肅。事體所在。誠爲未安。推考。何如。傳曰。分義所在。豈敢若是。更加申飭。斯速膺命。
정조 9년
傳于李謙煥曰。薦獻事體。何等至重。而原狀不爲直下該曹。以追上單子樣。混入公事軸。中官亦以進上物種來推。事未前聞。其在重事體之道。不可尋常處之。該房承旨罷職。在院承旨從重推考。院吏。令攸司從重科治。
정조 9년
趙興鎭啓曰。刑曹判書徐浩修。飭敎之下。連爲催促。而謂有情勢。一向懸牌。更鼓已深。終不承膺。事體所在。極爲未安。從重推考。何如。傳曰。仍以前牌。各別催促。曉鼓不遠。又復遲緩。爾等當嚴處。以此知悉。
정조 9년
李謙煥。以弘文館言啓曰。副應敎李泰永。修撰李翼晉。旣有只推之命。竝卽牌招察任。何如。傳曰。允。
정조 9년
獻納徐秉德疏曰。伏以。臣本以駑姿。濫叨鴻造。策名立朝。出入臺端。殆將四十年于玆矣。一味尸素。未效涓埃。虛竊寵榮。徒煩往來。於焉之間。犬馬之齒。倏已七十四矣。形殼徒存。而神精盡消。癃疾已痼。而人事都休。委身床笫。寄命泡燈。奄作朝暮垂盡之人矣。加以素患暑泄之症。近又添劇。閱朔叫死。喘喘一縷。僅僅不絶。而何意此際除命又下。臣聞命以來。驚惶隕越。歷日靡措也。噫。以此篤老癃病之狀。如欲不顧狼狽。蒼黃治發。則中路之顚仆必矣。如欲稍俟將攝。觀勢進退。則下諭之日限迫矣。欲起未起。病上添病。勢同觸藩。計沒鑽地。實不知措躬之所也。如使臣。少有一分可强之勢。重入脩門。一望耿光。寸丹炳炳。何苦自疎於聖明之世哉。百爾思之。萬不獲已。玆敢從縣道冒進短章。疾聲仰籲。伏願天地父毋。俯賜矜憐。特許遞免。以肅朝綱焉。今於請急之章。不遑他及。而竊有不容泯默者。敢此尾陳焉。於乎。天下之惡。莫大於亂逆。王者之政。莫嚴於懲討。是以無將之誅。獜經昭揭。不道之律。漢法孔嚴。肆昔聖王好生之德非不至也。而至於元惡大逆。必討乃已。不少假貸。四凶之誅。兩觀之戮。是也。噫。天討之不嚴。莫今時若也。自丙丁至昨今許多凶逆。罪關宗社。惡盈天地之類。指不勝屈。而惟我聖上。每當鞫訊之日。輒施寬假之典。罪當顯戮者。尙多假息。法宜收孥者。或從輕律。國法由是不嚴。王章緣此漸弛。一逆纔勘。一逆復闖。換面接跡。愈出愈凶。此莫非懲討不嚴之致也。伏願聖上。肅將天威。亟允臺啓。前後群凶。新舊諸賊。嚴覈痛勘。戮者戮之。孥者孥之。殛者殛之。各從當律。嚴天誅而正王法。以爲懼亂賊之圖焉。臣抑有過憂焉。書曰。詰爾戎兵。又曰。張皇六師。當成康之時。四夷賓服。天下乂安。宜若無事於戎政。而周召二公之必以此申申陳戒者。蓋安不忘危。制治未亂之意也。今我國家。百年昇平。四方無虞。文武恬嬉。玩愒成習。陰雨之戒。置之忘域。苞桑之圖。視若弁髦。且因荐饑。循例操練姑停者。亦有年矣。孱疲軍卒。不習坐作之節。朽破器械。實無擊刺之用。馬兵無騎。出貰考點。束伍虛簿。雇立赴操。而藩閫守令。無一人留意於戎務者。脫有緩急。將何以折衝而禦侮哉。此非細憂也。伏願聖明。博詢廟堂。周咨將臣。申明詰戎之策。豫講壯猷之圖焉。臣無任激切屛營祈懇之至。答曰。省疏具悉。首陳事悉諭。附陳事。令廟堂稟處。
정조 9년
義禁府照目。甲山前府使宋迪中矣。樂彬之負犯干係。何等深重。則身爲地方官。雜人之交通。京札之絡繹。若是狼藉。而漫不禁斷。一任抛置其防守之不嚴。尤可推知兺不喩。至於換錢一事。前後納供。雖諉之見欺於將校輩是白乎乃。當初自京換錢之時。錢兩出處。豈不詳問是乎旀。伊後宣穀出給之際。其所去處。亦必無不知之理是白如乎。錢穀旣有歸屬之處。則所供自歸飭詐之科。論其罪狀。合施重勘。竝只以此照律罪。杖一百收贖。告身盡行追奪。徒三年定配。私罪。奉敎。尋常問訊。猶不敢爲。況此暗地通貨。干犯果何如。無論故犯與否。均之爲重罪。渠之得免訊推。亦已幸矣。此而歇勘。反有乖於生道殺人之義。徒年之律。失之太輕。以勿限年定配勘放。以懲他守令爲良如敎。
정조 9년
乙巳七月十五日巳時。上御誠正閣。左承旨入侍時。行左承旨李秉模。假注書李德鉉。記注官承膺祚。記事官金鳳顯。以次進伏訖。上命書傳敎曰。鎭日違召。無意出肅。事體所在。誠極未安。刑曹判書徐浩修。從重推考。更卽牌招。違牌。勿爲呼望。又命書傳敎曰。到記講製不遠。在外大司成許遞。命書榻敎曰。在外未肅拜臺諫許遞。今日政差出。又命書傳敎曰。左承旨許遞。前望單子入之。命退。承史以次退出。
정조 9년
行都承旨金尙集坐。行左承旨朴祐源坐。右承旨李亨元坐直。左副承旨趙興鎭坐。右副承旨洪仁浩坐。同副承旨柳焵坐直。注書金孝建病一員未差。假注書洪義浩仕。李德鉉仕直。事變假注書申驥顯仕。
정조 9년
柳焵啓曰。合辭方張之時。兩司無詣臺之員。事甚未安。除在外外未署經傳旨未下外。未肅拜呈告人員。竝卽牌招。何如。傳曰。允。
정조 9년
洪仁浩啓曰。刑曹判書徐浩修。昨日飭敎之下。連爲催促。而謂有情勢。一向懸牌。已至經宿。終不膺命。事體所在。誠極未安。從重推考。何如。傳曰。事體所在。寧容乃爾。命牌之尙在闕外。尤是不成說之事。然俾許伸廉隅。不害爲禮使之義。且以國綱言之。因一重臣事。以致終夜酬應。烏可無警飭之擧。刑曹判書徐浩修能職。
정조 9년
朴祐遠啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
以執義李泰永。持平白師謹牌不進罷職傳旨。傳于柳焵曰。只推。
정조 9년
柳焵啓曰。執義李泰永。持平白師謹。旣有只推之命。一體牌招。何如。傳曰。允。
정조 9년
傳于金尙集曰。監印堂上入侍。
정조 9년
承旨前望單子入之。李亨元洪仁浩落點。
정조 9년
注書金孝建病。代以洪義浩爲假注書。
정조 9년
承旨前望單子入之。朴祐源落點。
정조 9년
傳于朴祐源曰。禮房承旨入侍。
정조 9년
大司成前望單子入之。李敬養落點。
정조 9년
洪仁浩。以司僕寺提調言啓曰。濟州出來先運年例進上馬八匹。三名日進上馬六十匹。凶咎駑駘馬二十匹。合八十八匹內。一匹到中路故失。實納馬八十七匹。禾毛色別單書入。而貢獻事體。何等嚴重。今年所納馬匹。體小駑劣。比前尤甚。事極駭然。不可無警責。當該封進牧使。從重推考。何如。傳曰。允。
정조 9년
柳焵。以司僕寺提調言啓曰。濟州出來後運歲貢馬二百匹內。三匹船中故失。三匹到中路故失。二匹到衿川病留。實納馬一百九十二匹。禾毛色別單書入之意。敢啓。傳曰。知道。
정조 9년
洪仁浩。以兵曹言啓曰。僉知中樞府事李邦新。病伏鄕廬。末由上來。呈狀乞遞。西樞雖是閑局。不可一向虛帶。改差。何如。傳曰。允。
정조 9년
柳焵。以訓鍊都監言啓曰。本局把摠尹守儉。身病甚重。勢難察任。改差。何如。傳曰。允。
정조 9년
洪仁浩。以訓鍊都監言啓曰。本局局別將李漸運家。有拘忌之事。而番次苟艱。改差。何如。傳曰。允。
정조 9년
柳焵。以漢城府言啓曰。涉疑疾方痛向差與已差還入及各部出幕之類。列錄報來。故別單書入之意。敢啓。傳曰。知道。
정조 9년
柳焵。以義禁府言啓曰。時囚罪中宋迪中。杖一百收贖。告身盡行追奪。徒三年定配照律啓目判付內。尋常問訊。猶不敢爲。況此暗地通貨。干犯果何如。無論故犯與否。均之爲重罪。渠之得免訊推。亦已幸矣。此而歇勘。反有乖於生道殺人之義。徒年之律。失之太輕。以勿限年定配勘放。以懲他守令事。命下矣。宋迪中。慶尙道泗川縣。勿限年定配。而以判付及議啓內辭意。具罪目依例發遣府書吏。押送配所。何如。傳曰。允。
정조 9년
同副承旨李謙煥疏曰。伏以。臣與新除授左副承旨洪仁浩。有娚妹應避之嫌。揆以法例。在下當遞。敢援公格。玆陳短章。伏乞聖明。將臣所帶之職。亟許遞改。以安私分。答曰。省疏具悉。本職許遞。
정조 9년
乙巳七月十六日辰時。上御誠正閣。吏房承旨與來待諸臣入侍時。都承旨金尙集。記事官金孝建金鳳顯李崑秀。監印堂上鄭昌聖。以次進伏訖。上曰。召對爲之事。分付。賤臣承命出。與參贊官柳烱。侍讀官金啓洛。檢討官成種仁偕入進伏。昌聖曰。通編有稟定事矣。上曰。何事。昌聖曰。禮典增條。多有疑晦處。而大臣以爲。草記稟定。似好云矣。上曰。以草記爲之事。傳於大臣好矣。命爲召對。啓洛等讀心經第六卷。自蘭溪范氏曰。善利之念。止其敢或怠。上曰。各陳文義。可也。啓洛曰。世間百千萬事。莫不從本源上做去。而本源一正。則百千萬事。無不正矣。本源不正。則百千萬事。皆不正矣。故宋臣朱子上萬言封事。而必曰人君一心。爲萬化之源。眷眷不已者。意有所在。雖以心經一篇言之。如人身之渺如𥺀米。能參三才。有是心矣。伏願殿下。於本源上。念哉戒哉。無或忽焉。則百千萬事。不期正而自正矣。不期化而自化矣。深留聖意焉。上曰。好矣。種仁等曰。上番所奏甚好。臣等別無更達之事矣。命書傳敎曰。新除授承旨牌招察任。命退。諸臣以次退出。
정조 9년
乙巳七月十六日申時。上御誠正閣。左副承旨入侍時。左副承旨洪仁浩。假注書李德鉉。記注官承膺祚。記事官金鳳顯。以次進伏訖。上命玉堂上下番。上注書入侍。賤臣承命出與校理金啓洛。修撰成種仁。假注書洪義浩。偕入進伏。上分給日省錄。使之抄出。正書入啓。命書榻敎曰。大司成前望單子入之。又命書傳敎曰。承旨前望單子入之。待下批牌招察任。上曰。進御加味六和湯一貼煎入。出榻敎命書榻敎曰。王大妣殿進御加減六君子湯停止。一錢五分重人參粟米飮。自今日依前方一貼煎入。命退。諸臣以次退出。
정조 9년
行都承旨金尙集坐。行左承旨未差。右承旨李亨元坐。左副承旨趙興鎭坐直。右副承旨洪仁浩坐直。同副承旨柳焵坐。注書金孝健仕一員未差。假注書李德鉉仕直。事變假注書申蓍顯仕。
정조 9년
趙興鎭啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
李亨元啓曰。臣依定式。進詣仁政殿月臺。入直禁軍戎器服色點考。則皆無頉。仍以傳敎內辭意勞問。則竝好在云矣。敢啓。傳曰。知道。
정조 9년
傳于洪仁浩曰。吏曹參判前望單子入之。入之。沈豐之落點。
정조 9년
傳于洪仁浩曰。禮曹參判前望單子入之。入之。李文源落點。
정조 9년
傳于洪仁浩曰。兵曹參判前望單子入之。
정조 9년
金尙集啓曰。以來月二十一日。輪對取稟。傳曰。爲之。
정조 9년
傳于金尙集曰。司鑰太命大。書題除授。
정조 9년
以持平白師謹牌不進罷職傳旨。傳于趙興鎭曰。只推。
정조 9년
傳于洪仁浩曰。不過重事體。亦因生疎之致。前承旨尹承烈敍用。
정조 9년
假注書洪義浩改差。代以朴蓍壽爲假注書。
정조 9년
李亨元。以備邊司言啓曰。因承旨趙興鎭所啓。長興庫紙物貢人下帖謬規。一切革罷査實。具別單入啓會減事批旨內。貢市堂上及戶判。詳査草記。別入紙地。竝令該曹給價。紙品太厚。更令廟堂嚴飭事。命下矣。臣等依下敎。招致該貢人。査問其委折。則所告內以爲。內入名色。始出於戊戌年間。而雖以今年以後所進排數爻言之。正月以後六月至啓辭紙厚白紙白紙都數。每朔多至數百卷。少不下百餘卷。而下帖俱見在云。故考見下帖。則果如所告。以此意捉致院吏。嚴加盤問。則時書吏李壽完尹得運。前書吏李繼聃廉世弘等所告內以爲。渠等俱以今年內戶房書吏。圖得下帖。弄奸偸食的實云。而一一納招。故又爲捉致該貢進排使喚張德淳。嚴加査問。則以爲書吏輩圖出下帖。以錢捧食之際。渠則元貢人處。以本色取來。轉賣作錢。啓辭紙每卷價錢一兩三錢。厚白紙每卷價錢五錢式移給書吏。零數則渠亦沾漑之致。果爲居間使喚云。而所告數爻與書吏輩所告。間間相左。故更令面質歸一。則李壽完所犯。啓辭紙一百三十四卷。厚白紙一百五十卷。合價錢爲二百四十九兩零。李繼聃所犯。啓辭紙六十五卷。厚白紙一百四十八卷。天銀白紙。內入厚白紙換色下帖三十卷。合價錢爲一百六十七兩零。廉世弘所犯。啓辭紙六十卷。價錢爲七十八兩。尹得運所犯。啓辭紙十五卷。價錢十九兩零。院吏金潤弼。則名出張德淳之招。所弄奸啓辭紙爲二十卷。價錢爲二十六兩。六月二十七日搗鍊紙二卷下帖。卽院吏池在洪筆蹟云。而潤弼出使。在洪方患拘忌之疾。不得捉來取招。以上各人所犯紙地爲五百九十四卷。以錢計價則合爲五百四十兩零。其餘諸吏等。皆以無所犯發明。而猶不足取信。問於張德淳。則亦以無所犯納供矣。內入事體。何等重大。而壽完等俱以政院所屬。敢稱內入。圖得下帖。弄奸偸竊。若是狼藉。究其情節。萬萬駭痛。而初以元不擧行之文書冊子等說。漫漶納招。末稍嚴覈之後。始乃輸情者。尤極狡惡。平問之下。奸狀綻露。其他隱情。宜加窮覈。而今此已現發罪犯。大關國綱。壽完等四人。出付法曹。竝依律文。照法嚴斷。金潤弼發關捉來。池在洪待病差捉來。査問後一體照勘。張德淳符同弄奸之罪。有難容貸。亦爲重勘。當該承旨矇不檢察之罪。在所難免。以下帖中手署。詰問院吏。則所記得爲八員。其餘諸員。終未記得云。往復政院。亦不詳知云。已記得諸人。令政院捧現告。未記得諸人。則此係是未的知之事。遽然上撤。有所不敢。考其日字。按其下帖。更問於伊時行公承旨。一體捧現告。竝施以譴責之典。紙品一款。貢人稱冤。果在於斯。前後申飭。非止一再。而以其無見樣之致。捧甘徒歸空言。此後則各樣紙地。一依戶曹準折。斤兩長廣厚薄。各出見樣。分給該貢進排各司。以爲永久遵行之地。如有違越之事。隨其現發。草記論勘之意。一體定式施行。臣等昨伏承詳査草記之命。而盤問之際。不善擧行。以致奸情之不卽究覈。惶恐待罪之意。敢啓。傳曰。知道。紙是微物。亦異公貨。卷卷張張。間或偸弄。則此固奸吏輩伎倆所使。宜付淵魚勿察之科。而此事則不然。憑藉內入之物。侵漁紙貢之人。半年會減。至近二千卷。所關甚大。所犯不輕。烏可無懲礪之擧乎。況院吏素稱仙吏。而犯此前無後無之罪。渠輩若有人心。必當愧愧欲死。此皆近來承宣不能事事之致。何責乎下吏。今年正月以後當該承旨。無論卷數多少。一倂罷職不敍。假帖之創始。未必有今年云。則在朝家棕核之政。只以今年院吏照律。殊欠斑駁。然旣發之事。不可置之。其中尤無良者。依草記移送刑曹嚴治。餘外十餘卷以下幻弄人。自本司治罪放送。大抵院中所用啓辭紙內入之規。卽是古例。而爲弊至此。今不可循用。此後以卷數內入。則自該房分付度支取用。而啓單依他品紙例書入。不必續續爲之。待月終都錄啓下事。分付。至於紙品。若不別般釐正。其弊必當如前。自來朔爲始。一遵準折施行。違越各司。政院及本司互察。當該官員。入啓論罪。以除貢人倒懸之弊。此亦民隱。如是縷縷下敎。卿等知悉。惕念申飭。卿等勿待罪。可也。
정조 9년
以備邊司當該承旨譴責草記。傳于金尙集曰。施以不敍之典。
정조 9년
敦寧府都正金夢華疏曰。伏以。皇天眷佑。邦運泰來。王世子邸下睿質岐嶷。誕膺位號。實基億萬年無疆之休。臣民慶忭。曷有其極。仍伏念。臣之蠢愚。最居人下。從前踐歷。莫非踰涯。報蔑絲毫。居常愧懼。不自意聖恩曠蕩。簪履不遺。承宣寵擢。旣出望外。繼而有敦寧除命。塵露賤品。何以得此於聖明也。雙擎九頓。感惶交至。玆敢千里竭蹶。一謝恩命。以爲粗伸義分之計。而第臣旣無敦寧。則有不敢冒據。玆陳短章。略控微懇。伏乞聖慈天地父母。亟令該司照例遞改。以存公格。以安私分。不勝幸甚。答曰。省疏具悉。疏辭下該曹。稟處。
정조 9년
乙巳七月十七日辰時。上御重熙堂。禮堂承旨入侍時。行左承旨朴祐源。假注書李德鉉。記事官金鳳顯李崑秀。以次進伏訖。崑秀曰。臣以職掌事。今因言端。有所仰達者矣。實錄告成。今至多年。趁卽奉安。旣承成命。而間因年事之不登。沁都外諸處史庫。俱未奉藏。揆以事體。萬萬悚悶。自今秋爲始。依年前下敎。五臺赤裳太白三處。實錄次次奉往。間一年曝曬。亦有定式。曝曬一節。亦爲擧行。何如。上曰。待秋成奉詣。而年前以儀衛等節。比前例減省。俾除民弊事。令廟堂使之措辭行會矣。雖係自下不敢減省者。依此下敎。比前十分節省。可也。出擧條命書傳敎曰。左承旨聞有實病。勢難供劇云。許遞。命退。承史以次退出。
정조 9년
乙巳七月十七日申時。上御重熙堂。坐直承旨入侍時。左副承旨趙興鎭。假注書李德鉉。記事官金鳳顯李崑秀。以次進伏訖。上命書傳敎曰。內寺大小公廨。不煩有司。捐出本寺財力。聞已一新修補。卿於本寺。可謂大有勞焉。向因史官之回。又見寺記印本。益知卿多少修擧。竊爲之嘉歎。本寺射亭。卽我孝廟朝創建。而以寓鐵杖木馬之聖意。先朝壬戌。下靑邊小布一具。俾作亭中習射之用。仍命兼內乘具善復等。改建是亭以貯之。故相宋寅明。以提擧敍其事以識之。後丙子又因聖敎重修。而故訓將金聖應。書亭扁矣。今番則役鉅工大。比丙子不啻倍蓰。是亭又當有記。二提擧旣是文任。使之撰出。書揭下方。列書提擧及監董內外寺官姓名。因是又有申及者。故將以受敎爲亭扁云。而亭之修繕。雖因受敎。此不過肄射之所。則以此二字爲扁者。恐涉屑越。然旣揭之扁。不必祛之。今以中心亭錫名。槪取箭箭中紅心之義。而字說亦言中心爲忠。將此兩義分合看。俱有旨味。令訓將書進。仍自本寺鐫揭後草記。且考揭板謄本。有孝廟朝御製。又有先朝御製御筆。在今予追踵之道。安可無一言述其事。亭銘方入思。待內閣書送。卿其書揭事。遣史官傳諭于司僕提調徐判府事。仍命賤臣傳諭。賤臣承命馳往。傳諭于徐判府事。還入進伏訖。命退。承史以次退出。
정조 9년
行都承旨李致中未肅拜。左承旨李亨元坐直。右承旨趙興鎭式暇。左副承旨洪仁浩坐。右副承旨柳焵坐直。同副承旨李喆模坐。注書金孝建仕一員未差。假注書朴蓍壽仕直。事變假注書申驥顯仕。
정조 9년
李亨元啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
傳于李亨元曰。軍士房承旨入侍。
정조 9년
兵曹參判前望單子入之。金尙集落點。
정조 9년
以臺諫有闕政事取稟。傳于李亨元曰。當日爲之。
정조 9년
李致中啓曰。吏曹假郞廳來言。政事當日爲之事命下。而判堂鄭尙淳疏批未下。參判沈豐之未肅拜。參議未差。不得開政云。參判沈豐之。卽爲牌招開政。何如。傳曰。允。
정조 9년
以刑曹判書望筒。傳于李致中曰。飭勵爲啓進身之路。前判書敍用。仍除本兼前職。此望筒勿施。卽令政院牌招察任。
정조 9년
有政。吏批啓曰。判書鄭尙淳疏批未下。參議未差。小臣獨政。何以爲之。敢稟。傳曰。仍爲之。判書鄭尙淳疏批未下。參判沈豐之進。參議未差。右副承旨柳焵進。以李喆模爲承旨。尹長烈爲執義。柳光天爲掌令。申耆爲兼司書。尹蓍東爲左尹。金履禧爲戶曹參議。鄭枋徐有大爲同義禁。李謙煥爲敦寧都正。曺亨壽爲奉常主夫。曺允大爲西學敎授。鄭濡爲開城經歷。書題單太命大。
정조 9년
再政。趙濟魯爲修撰。尹序東爲副修撰。徐鼎修爲大司成。李升運爲典籍。刑曹判書徐浩修。仍任事承傳。
정조 9년
兵批。判書趙時俊進。參判金尙集。參議柳誼病。參知李夔入直進。左承旨李亨元進。以尹承烈爲副摠管。沈載鎭爲僉知。姜彙喆爲宣傳官。同知單呂從周。赴戰嶺別將單趙泰昌。副護軍單李邦新洪宗藎元啓英申禹相李寬。副司直單申大升尹承烈尹尙東李謙煥金夢華徐秉德沈埉。副司果單李日運。訓鍊奉事單李遇福。
정조 9년
李亨元啓曰。新除授同副承旨李喆模。卽爲牌招察任。何如。傳曰。允。
정조 9년
傳于李喆模曰。大司憲前望單子入之。李敬養落點。
정조 9년
傳于柳焵曰。判尹時一遞。已伸廉隅。見職又及逡巡。揆以處義。可謂無所據。日前勘罪之擧。俾許更伸廉隅。朝家之曲諒極矣。今日違牌。大關分義。刑曹判書徐浩修從重推考。違牌傳旨勿施。仍以前牌。各別申飭。斯速承命。夜漏已深。尤豈可以此酬應。如或遲滯。該房難免其責。以此知悉。
정조 9년
傳于李亨元曰。大臣造朝姑未易。諸道習操狀啓。皆於明日。廳坐草記。諸般廟謨之可以稟處者。亦令明日回啓或草記外。此薄牒之留滯者。有司堂上進詣大臣家問議。俾卽決處。無或曠務事。招致備郞。分付。
정조 9년
趙興鎭。以武臣堂上朔試射試官意啓曰。巡將折衝鄭東勳。折衝金光世林鳳鳴等。俱未滿四矢。竝依承傳罷職。何如。傳曰。允。
정조 9년
大司諫嚴思晩疏曰。伏以。臣於日昨摠府退直之路。忽伏奉除旨下者。以臣爲司諫院大司諫。臣聞命惝怳。實不知措躬之所也。念臣本以無似。徒荷聖眷。出入三司。前後十年。而曾不能出一言論一事仰裨聖化。君讐國賊。共戴一天。而亦不能沬血碎首。以效臣職。至今思惟。尙切愧恧。況此薇垣之長。是何等淸顯也。責任有別。遴選尤難。豈可以如臣言議風采之無一可觀者。苟且充擬。裒然爲諸臺之首乎。虛辱聖簡。玷汚名器。實非細故。且臣於炎程跋涉之餘。素患風痺之症。忽復添劇。晝宵叫苦。針藥無效。痛勢如此。實無供劇之望。以情以病。承膺無路。天牌屢臨。而連事違傲。惶懍冞切。玆敢略暴微懇。仰瀆崇聽。伏乞聖慈。俯垂矜諒。亟遞臣所帶之職。仍治臣逋慢之罪。以肅朝綱。以安賤分焉。臣方丐免。豈宜贅及。而區區愚悃。竊有所隱憂深歎者。敢此附陳焉。惟我殿下。十載光御。治制已定。國勢方奠於磐泰。民志普切於愛戴。此誠休明之運。泰平之會也。而獨此天地間一種邪沴之氣。凝結不消。凶醜惡孼。接跡斯起。蔓雖圖而愈滋。燎已滅而復熾。迄無底定之期。此蓋由於鋤治失之太寬。鉤覈不能明快。端緖已露。而或有置而勿問者。根枝相連。而率多倖而得免者。如此而尙何望王法之得伸。亂賊之知懼乎。臣於嚮日。忝隨三司之後。積歲爭執。而誠未格天。終未蒙允兪。及叨海防。三載還朝。則其間逆亂層生。變怪百出。以至有昨年秋窮凶極惡天地所未有古今所未聞之劇賊。尙今追思。誠不覺骨靑而膽掉。眦裂而髪豎。尙何忍汚諸口而泚諸筆哉。其餘枝遺蘖。潛糾暗結。又復釀成今春之逆變。人心之陷溺。倫彛之斁壞。胡至此極。何幸乾道孔昭。陰謀先著。妖腰亂領。夬正天誅。而漏綱之魚。寔繁其類。羸蹢之豕。尙多餘憂。又安知何樣禍機。何等凶醜。不伏於幽暗之中。乘時闖發乎。興惟及此。竊不勝懍然而寒心。嗚呼。懲討二字。卽今日朝廷上一副當大義理也。此義理一伸。然後國可得以爲國。人可得以爲人。君羞始乃可雪。王綱亦可復振。朝廷有朝廷之體。臺閣得臺閣之職矣。凡今在廷之臣。苟有一分秉彛之心者。孰不明目張膽。欲使義理得行。而上下相持。迄今未已。臺廳傳啓。只作紙上之空言。中宸賜答。不過不允之例批。優游玩愒。徒費歲月。不誠之罪。雖在於群下。而臣愚死罪。竊以爲。群下之不誠實。我殿下有以啓之也。惟彼鄭妻之偃處郊坰。龜柱之出置陸地。實是失刑之莫大。處分之乖當者。而諸臣力爭。終未得請。至於劇賊支屬。初擬适雲之律。反施減等之典。輿情之憤鬱。已無可言。瑮福諸賊之干連凶類。多不究問。此豈嚴獄情杜亂根之道乎。顧今世級日降。天網太恢。種種不逞之徒。蔑棄倫常。讐視君父。前唱後應。腸肚相連。殿下雖欲涵之以仁。囿之以恩。懷好音於鴟鴞。化赤子於龍蛇。其豺心不悛。狼性難變。愈出愈凶。終不知止。則好生之大德。惟輕之盛典。適足以啓奸萌開亂階之道而已。殷盤庚易種之戒。鄭子産治盜之政。不施於今日。而更待何時乎。前後言事之臣。莫不以此事爲先。而天聽逾邈。兪音終靳。愚臣一言。豈或有轉移之望。而我殿下淸燕之中。倘加穆然深思。則前日之愛克厥威。終有害而無益。幸伏望益思奮勵。廓揮乾斷。亟允三司之請。永絶禍亂之源焉。答曰。省疏具悉。所陳已諭諸備。卿其勿辭行公
정조 9년
乙巳七月十八日卯時。上御誠正閣。軍士房承旨入侍時。右承旨李亨元。假注書朴蓍壽。記注官承膺祚。記事官金鳳顯。以次進伏訖。上曰。守摠營兵符。令日當下。招致日官。擇日造成。可也。亨元曰。雖今日。若無拘忌則爲之乎。上曰。唯。戶房啓辭紙事。今果何以處斷耶。亨元曰。臣等不能事其事。至有此吏輩之中間幻弄之弊。惶悚無地。更無所仰達矣。上曰。僞着手決。果分明耶。亨元曰。的實矣。而其中池在洪則果未渠罪。其時司謁及別監。丁寧傳命云矣。上曰。此則分揀。上命進御加減六和湯一貼煎入。出榻敎仍命退。諸臣以次退出。
정조 9년
乙巳七月十八日巳時。上御重熙堂。左副承旨入侍時。左副承旨趙興鎭。假注書朴蓍壽。記事官金鳳顯李崑秀。以次進伏訖。上命提調入侍。鳳顯承命出。與時俊偕入進伏。上命已去乙巳年政事冊持入。賤臣承命持入。時俊曰。今日六和湯。何以爲之乎。上曰。置之。仍命提調先退。上曰。院隷果皆科治而出代耶。興鎭曰。然矣。上命書榻敎曰。惠慶宮進服香薷養胃湯停止。香薷六君子湯。依前方自今日一貼式煎入。仍命退。承史以次退出。
정조 9년
行都承旨李致中坐。左承旨李亨元坐。右承旨趙興鎭式暇。左副承旨洪仁浩坐。右副承旨柳焵坐直。同副承旨李喆模坐直。注書金孝建仕一員未差。假注書朴蓍壽仕直。事變假注書申驥顯仕。
정조 9년
傳于李致中曰。都承旨入侍。
정조 9년
李喆模啓曰。三皇忌辰日望拜禮。前期一日以稟事。曾有先朝受敎矣。今二十一日神宗皇帝忌辰日。親行望拜禮。何以爲之乎。敢稟。傳曰。謹當躬行矣。
정조 9년
李喆模啓曰。今日乃是處暑。視事當爲取稟。而老炎猶甚。新涼未生。姑觀日候。更稟之意。敢啓。傳曰。知道。
정조 9년
柳焵啓曰。合辭方張之時。兩司無詣臺之員。事甚未安。除在外未署徑外。未肅拜人員。竝卽牌招。何如。傳曰。允。
정조 9년
傳于柳焵曰。今日國綱雖曰解弛。幺麽捧現告之事。所當齊一捧入。而何可如是續續煩稟乎。昨日捧幾人。今日捧幾人。逐日言送政院。要令轉稟改付標。如許事體。前所未見。當該備堂等。非不欲重勘。而皆帶緊任。姑不處分。當該堂上趙㻐徐有隣。竝爲先越俸一等。此後擧行。更勿如是屑越之意。各別嚴飭。煩稟備郞。拿問處之。
정조 9년
傳于李喆模曰。連値齋日。時囚皆令今日捧供。
정조 9년
吏曹。同經筵徐浩修。左副賓客徐浩修。典醫提調徐浩修。仍任事承傳。
정조 9년
洪仁浩啓曰。前承旨徐龍輔李祖承趙尙鎭處問啓事。命下矣。問于徐龍輔。則以爲臣於昨日午後。始知有帖文査實之命。考見捧甘之軸。則臣之所署手跡一張。在於其中。故果爲書納現告。而至於捧甘時。內入委折。司謁誰某。時日稍久。茫未記得。昏迷懵昧之罪。尤無所逃云。李祖承則以爲。昨日午後。籌司下隷。來示政院所捧帖文。仍令自首其手跡有無。故臣考見前後帖文。則臣之所署一張。亦在其中。果爲書納現告。而至於內入委折。司謁誰某。日字稍久。茫未記得。惶懍之極。不知所達云。趙尙鎭則以謂。今十八日。籌司下隷。來示戶曹甘結。而本院內入紙地帖下時。手跡有無。從實自現云云。故臣考閱甘結。則其中四月二十三日帖文一張。似是臣之所署手跡。果爲從所見自現。而至於司謁傳命及卷數考計。內入形止。其間日月稍久。精思索莫。茫未記得。處事之疏漏。莫非愚昧之致。惶恐隕越。不知所達云矣。敢啓。傳曰。許多承宣。皆稱不知。此三承旨則獨爲自現。果何委折。意或詳知事實。使之問啓矣。所對果不爽所料。然則當初自現。事甚輕率。本事之外。卽此難免不重之失。竝從重推考。可也。
정조 9년
李喆模啓曰。近來廟堂事。雖曰叢脞。承旨譴責。胡大事也。本司草記從施之後。所當酌定可問之處。待其事實究竟。捧送現告於政院。使卽書入傳旨。而今番擧行。雖以忙急爲主。一捧再捧。逐日煩聒。若此則朝家替行備堂事。然後可無此等漫酬應。孰謂戶惠堂爲備堂中解事人乎。且聞承宣言。列書近百承宣姓名。使司隷遍問各處。勤捧有無字於紙端云。此亦備堂所敎使乎。撓聒極矣。大抵再昨夜草記入啓時。該承宣姓名。預先査實以待。固非難事。而伊日則因其夜深。急於占便。擧皆徑先退歸。到今反有此屑越之擧。其諸般委折。問于戶曹判書趙㻐。宣惠廳堂上徐有隣處。則趙㻐。以爲。伊日承宣現告捧入之時。問於該吏。則該吏只以八員爲對。而八員之外。不能記得云。故往復政院。則政院亦以爲未詳。吏旣不告。院亦不知。而夜色已深。不得已以未詳二字。書納於現告之中。固已惶悚。而及其翌日。遍送司隷。追捧現告於各處。又是不善擧行之致。至若査事未究竟之前。退歸私次之罪。亦關義分。而此則臣實爲首。問啓之下。惶恐隕越。伏地戰慄。恭俟嚴譴。徐有隣。以爲。成出假帖時。着署承旨。所當趁卽査出草記。一時登徹。而假帖三十三張內。九張則該吏指名現告。其餘着署。皆以不知納供。往復政院。亦云未詳。如是之際。夜色向闌。本事査問命下之後。一向遲滯。亦涉惶悚。不得已草記仰陳。只將已知得諸人。書送政院。致有一次再次逐日煩聞之境。稽忽瀆撓之罪。已無所逃。而至於未知得假帖。憑問無路。翌朝果使司隷。分往前任諸承宣家。問其有無。此亦臣昏迷顚錯。不善指揮之致。致今追思。愧悚冞切。査事未究意前。所當待本司。而不識事體。徑先退歸。由前由後。莫非臣罪。問啓之下。靡所容措。伏地惶懍。恭俟嚴誅云矣。敢啓。傳曰。知道。莫非備堂不善擧行之致。此後惕念擧行。無或放忽之意。分付。仍令退去。與有司及度支長往有間焉。與之共參査聞。則不今可獨勉責飭。備堂金履素從重推考。可也。
정조 9년
李致中。以戶曹言啓曰。慈慶殿差備內行閣破傷處及講書之堂修補之役。處暑後擇日修改事。命下矣。修改吉日。令日官推擇。則今月二十二日辰時。二十八日辰時爲吉云。以何日擧行乎。敢稟。傳曰。以二十二日始役爲好。修改處。自有輕重之殊。方此商量。日子更待下敎。始役。可也。
정조 9년
柳焵。以兵曹言啓曰。今七月二十日文臣朔試射試官。備擬以入矣。皇壇望拜禮齋戒相値。不得爲之之意。敢啓。傳曰。知道。
정조 9년
柳焵。以兵曹言啓曰。頃因三軍門草記。集春門北邊宮墻頹圮與將頹處五間改築時。嚴加把守。堅實圍排之意。亦自臣曹草記。而批旨內。依三營草記批旨。擧行可也事。命下矣。今則處暑已過。今月二十一日爲始。始役改築。而廣智營入直軍八名。又爲除出。與前把守軍合力。限修築間嚴加守直事。自三軍門更爲草記矣。圍排亦令紫門監堅實爲之。而把守軍兵各別守直之意。更加申飭。何如。傳曰。允。
정조 9년
柳焵。以訓鍊都監禁衛營御營廳言啓曰。集春門北邊宮墻頹圮與將頹處五間改築草記。如未始役。差待日氣稍涼爲之可也事。頃已批下矣。今時處暑已過。大役當前。不可不及今修築。然後可無掣礙之端。今月二十一日爲始。始役改築。而廣智營入直軍八名。又爲除出。與前把守軍合力。限修築間嚴加守直之意。敢啓。傳曰。知道。
정조 9년
柳焵。以刑曹言啓曰。因備邊司啓辭。長興庫紙物貢人處。圖出下帖。從中幻弄之院吏李守完。前仕吏李繼聃廉世弘等。出付法司。照法嚴斷。出使書吏金潤弼。發關促來。一體照勘。該貢進排使喚張德淳符同幻弄之罪。亦爲重勘事。命下矣。取考律文。則續大典支供條有曰。各司支供雜物捧上時。承政院書吏濫徵作弊者。勿論贓多少。殘驛徒三年。雜令條有曰。各司貢物私自防納者。論以贓律。大明律詐欺官私取財條有曰。若監守用計。詐取所監守物者。以監守自盜論。監守自盜倉庫錢糧條有曰。凡監臨主守自盜倉庫錢糧等物七貫五百文。杖六十徒一年一十五貫杖九十徒二年半二十二貫五百文杖一百流二千五百里。名例云。二罪俱發。以重者論。三流同爲一減加者。數滿乃坐。共犯罪者。以造意爲首。隨從者減一等。罪人李守完等。竝依此律從重論。李守完所犯。爲二百四十九兩。決杖一百後。全羅道長興府。流二千五百里定配。李繼聃所犯。爲一百六十七兩。廉世弘所犯。爲七十八兩。李繼聃原春道襄陽縣降仙驛。廉世弘洪忠道丹陽郡長林驛。各徒三年定配。該貢使喚張德淳。以共犯隨從。杖一百流二千五百里罪。減一等決杖一百後。黃海道連連縣。徒三年定配。竝卽押送。院吏金潤弼。前已出使外邑。今方發關。待其捉來。査實照勘之意。敢啓。傳曰。知道。渠輩所爲。雖甚無形。非僞造傳敎也。非假稱內入也。大抵近年以來。因各道願堂寺刹之還屬本官。標紙判付等差備內所用紙地。不免苟艱。以是院中紙取用。比年前不啻倍蓰。院吏輩瞰此內入之無定限。一卷內入。輒增幻弄之數。究其本情。則殆近於兒。至於續典院吏濫徵律及大明律監守自盜律。未知其十分襯似。更考戶曹別單。朝家亦不知何日取用幾卷。則渠輩所供中幾卷犯乎云云。決是慌怯所致。該貢使喚漢捧招。亦安足取信。當初行査。只欲爲貢人祛瘼。今則民弊旣祛。院吏亦民。不必以不實之事。勒勘重律。況下帖之規。亦非創自今年者乎。照律院吏貢人等。竝自本曹各別嚴杖放送。其中卷數最多一人。定配收贖。朝家處分。當觀大體。勿論不知與不察。該房烏可免罪過。六月以後。該房承旨。依初下敎捧傳旨。昨日所捧現告承宣六人。必是指告該吏等奸計。生疎之人。何必深咎。其中安聖彬金蓍耉。分明混入云。昨日啓下傳旨。竝令政院爻周。可也。
정조 9년
柳焵。以備邊司言啓曰。傳曰。大臣造朝姑未易。諸道習操狀啓。皆於明日。廳坐草記。諸般廟謨之可以稟處者。亦令明日回啓或草記。外此簿牒之留滯者。有司堂上進詣大臣家問議。俾卽決處。無或曠務事。招致備郞分付事。命下矣。卽見守禦使鄭尙淳。摠戎使金思穆。江華留守嚴璹。京畿監司徐有防。原春監司李時秀。黃海兵使任嵂。洪忠前兵使李潤禧。洪忠前水使趙心泰。平安兵使李漢泰。全羅兵使許𣷯。慶尙左兵使白師誾。右兵使金廷遇。統制使李邦一。北兵使閔義爀。南兵使申應周。永宗防禦使李禹鉉狀啓。則以爲。今秋習操。何以爲之。而營將巡點。官門聚點等事。竝令廟堂稟旨。分付爲辭矣。詰戎之政。有國所重。連値歉歲。許久停廢者極涉疎虞。而今秋諸道穡事。兩西東北。雖遜於三南。畿旬亦俱有豐穰之望。如此之時。宜有鍊習之擧。水陸巡操營將巡點官門聚點等節。一依各營各道道帥臣防禦使等狀請施行。至於關東之校生考講。災傷覆審。依近例使道臣兼行。勸武軍官。別武士選武軍官武學等都試及海西之別武士鄕騎士武學都試北兵營親騎衛馬兵都試。竝趁期設行之意。一體分付。何如。傳曰。允。以近日農形狀本言之。東西北三路來頭民事。方此關念。詰戎雖重。民力宜顧。習操巡操巡點等節。竝停止。畿甸及三南昨年墻事。雖曰稍熟。疲痍之餘。似未蘓完。足食然後可責足兵。水陸軍兵齎糧往來之弊。在所當念。竝依他道例停操停點。爲閫帥守令者。苟欲留意武備。凡係籤丁修械等事。無非詰戎大政。隨處惕念盡職之意。嚴飭諸道籤正。當其時且因大典通編編緝事。黃口兒弱充定。守令方令講定律名。差待事了。當抽栍按廉。此蓋先甲之令也。自本司措辭。另加嚴飭。可也。
정조 9년
禁府啓目。洪忠前水使趙心泰原情云云。傳旨內辭緣。泛稱遲晩。所當請刑是白乎矣。曾經閫帥勿爲請刑。旣有先朝受敎。議處。何如。啓。分揀放送爲良如敎。又啓目。備邊司郞廳洪龍運原情云云。傳旨內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。啓。分揀放送爲良如敎。
정조 9년
乙巳七月十九日辰時。上御誠正閣。都承旨入侍時。行都承旨李致中。記事官金孝建。記注官承膺祚金鳳顯。以次進伏訖。上曰。左承旨左副承旨使之入侍。左承旨李亨元。左副承旨洪仁浩進伏。上曰。今以長興庫紙地査出事。備局列書諸承旨之名。捧其有無云者。體面所在。誠極駭然。豈有如此道理乎。致中曰。所聞可駭。事體不成矣。亨元曰。有司堂上推考之命。實爲允當矣。命仁浩書院中刑曹判書推考。啓辭批答及刑曹草記批旨訖。仍命退。諸臣以次退出。